Джы лъэхъаныкIэ тыхахьэ. Тэ тимафэхэм яхъулIэу адыгэ бзэшIэныгъэр ыпэкIэ инэу лъыкIотагъ: грамматикэм икатегориябэхэм якъызэхэфын наукэм иаужырэ гъэхъагъэхэм япхыгъэу екIолIэкIэ шъхьафхэр къафагъотыгъ (плъышъуацIэм, наречием, гущыIэухыгъэм ичленхэм, нэмыкIхэми), адыгэ бзэшIэныгъэм IэхьакIэхэр къыщагъэунэфыгъэх (лексикологиер, фразеологиер, лексикографиер, гущыIэгъэпсыныр, стилистикэр), орфографиемрэ пунктуациемрэ якъызэхэфынкIэ IофшIэгъэ гъэнэфагъэхэр зэшIуахыгъэх (бэшIагъэу проектхэр къыдэкIыгъэх), литературабзэм ипсыхьан хэпшIыкIэу хэхъуагъ. А зэпстэур школ программэхэмрэ учебникхэмрэ къащыгъэлъэгъонхэ фаеу джы пшъэрылъ къэуцугъ.